भारतीय भाषा परिषद के निदेशक व प्रख्यात आलोचक विजय बहादुर सिंह ने कहा कि भाषा को ड्राइंगरूम में सजाने वालों ने उसके साथ बदसलूकी की है शब्दों ने अर्थ खो दिये हैं। रिसेप्शन पर बैठी हुई लड़की जो भाषा बोलती है वह केवल दिखावा होता है जबकि कम बोले जाने वाले शब्द भी बहुत बातें कह देते हैं। उन्होंने कहा कि क्लिष्ट शब्दों के इस्तेमाल से बचने की बात कही जाती हैं किन्तु क्लिष्ट शब्द नहीं होते बल्कि यह अपरिचय की देन है। परिचित होने पर शब्द कठिन नहीं रह जाते। अपरिचय ही शब्दों को अग्राह्य बना देता है। भाषा के प्रति विद्वानों के व्यवहार की चर्चा करते हुए उन्होंने कहा कि अमीर खुसरो व गालिब फ़ारसी और तुलसीदास संस्कृत के प्रकांड विद्वान थे लेकिन खुसरो और गालिब ने खड़ी बोली और उर्दू में रचनाएं की और तुलसी ने अवधी में। यह लेखक जानते थे किस भाषा में भविष्य छिपा है और कौन सी भाषा जनता के करीब है। हिन्दी वस्तुतः तद्भवों की ही भाषा है। अभिज्ञात की भाषा की मीडिया पर दावेदारी पर उन्होंने कहा कि मीडिया ही क्यों भाषा हर कोई गढ़ता है। हलवाहा भी बैल से संवाद करने के लिए एक नयी भाषा का आविष्कार करता है। कार्यक्रम का उद्धाटन कंपनी के क्षेत्रीय प्रबंधक डॉ.सीआर मंडल ने किया। सेल के महाप्रबंधक (कार्मिक एवं प्रशासनिक) तथा नराकास (उपक्रम) के सचिव रवीन्द्र सिंह ने हिन्दी की प्रगति में कोलकाता के योगदान की सराहना करते हुए प्रथम हिन्दी समाचार पत्र उदंत मार्तण्ड तथा फोर्ट विलियम कालेज का स्मरण कराया। समारोह को सेल के वरिष्ठ प्रबंधक (राजभाषा) कैलाश नाथ यादव ने भी सम्बोधित किया। संचालन किया न्यू इंडिया एश्योरंस के सहायक प्रबंधक देवेन्द्र कुमार मिश्र ने तथा धन्यवाद ज्ञापन प्रबंधक अपूर्ब शील ने किया।